P r e d k l a d a c i a  s p r á v a

Európska rada zasadala v Bruseli v dňoch 8. - 9. marca 2007. Delegáciu SR na stretnutí viedol predseda vlády SR Robert Fico. Zasadnutia sa zúčastnili aj ministri zahraničných vecí a ministri financií členských štátov EÚ. 

Rokovaniam summitu dominovala energetická a klimatická politika. Členské štáty EÚ dosiahli politickú dohodu v stanovení záväzných strednodobých cieľov v oblasti redukcie skleníkových plynov (20% do roku 2020 v porovnaní s rokom 1990), úspory energie (20% z plánovanej spotreby na rok 2020), zvyšovania podielu obnoviteľných zdrojov energie na celkovej spotrebe energie (20% do roku 2020), podielu biopalív na celkovej spotrebe benzínu a nafty (minimálne 10% do roku 2020). Aj na základe intervencie SR summit akceptoval pripomienku, aby pre jednotlivé členské krajiny bola zohľadnená východisková úroveň využívania obnoviteľných zdrojov a existujúca štruktúra výroby energií, tzv. energetický mix. Súčasťou záverov Európskej rady je Akčný plán k energetickej politike pre Európu, ktorý sa detailnejšie zaoberá jednotlivými aspektmi európskej energetiky. 

SR partnerom navrhla zriadenie európskeho Fóra pre jadrovú energetiku v Bratislave. SR ponúka dlhoročné skúsenosti s budovaním, prevádzkou jadrových zariadení. 

Diskusia bola ďalej venovaná lisabonskej stratégii pre rast a zamestnanosť, lepšej regulácii. Nemecké predsedníctvo na separátnej večeri hláv štátov a vlád predstavilo návrh štruktúry Berlínskej deklarácie pripravovanej pri príležitosti 50. výročia Rímskych zmlúv. 

Ministri zahraničných vecí na separátnej večeri diskutovali o situácii v Iraku, Somálsku a Libanone. Do záverov Európskej rady bola začlenená zmienka o pripravovanom summite EÚ - Afrika, o pokroku v blízkovýchodnom mierovom procese a o situácii v Libanone. Predmetom rokovania ministrov financií členských štátov EÚ boli finančné aspekty energetickej politiky, výskumu a vývoja. 

Summit prijal závery k lisabonskej stratégii pre rast a zamestnanosť, pre oblasť integrovanej energetickej a klimatickej politiky, lepšej regulácii a vonkajším vzťahom. 

Na okraj zasadnutia sa uskutočnilo krátke ad hoc stretnutie krajín V-4 a Bulharska, venované diskusii o energetike a klimatických zmenách. Predseda vlády SR R. Fico krátko rokoval aj s predsedom Európskej komisie J. M. Barrosom. Témou diskusie bol návrh na zriadenie európskeho Fóra pre jadrovú energiu v SR, ďalej príprava SR na zavedenie spoločnej európskej meny a žaloba US Steel na EK, týkajúca sa vývozných kvót. 

	Predkladaný materiál bude mať vplyv v oblasti finančnej, ekonomickej, environmentálnej a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha analyzovať závery Európskej rady a rozpracovať ich do konkrétnych opatrení je súčasťou uznesenia predkladaného materiálu.